กฎกระทรวงกฎกระทรวงฉบับที่ ๖ (พ.ศ.๒๕๒๒)ออกตามความในพระราชบัญญัติระเบียบข้าราชการฝ่ายตุลาการพ.ศ. ๒๕๒๑ อาศัยอำนาจตามความในมาตรา ๑๓ และมาตรา ๒๐ แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑รัฐมนตรีว่าการกระทรวงยุติธรรมโดยความเห็นชอบของ ก.ต. ออกกฎกระทรวงไว้ ดังต่อไปนี้ ข้อ ๑ ในกฎกระทรวงนี้ ปี หมายความว่า ปีงบประมาณ รอบปีที่แล้วมา หมายความว่า ระยะเวลาตั้งแต่วันที่ ๑ เมษายน ของปีหนึ่งถึงวันที่ ๓๑ มีนาคม ของปีถัดไป ข้อ ๒การเลื่อนขั้นเงินเดือนข้าราชการตุลาการประจำปี โดยปกติให้เลื่อนตั้งแต่วันที่ ๑ ของปีที่ได้เลื่อนขั้น ข้อ ๓การเลื่อนขั้นเงินเดือนข้าราชการตุลาการประจำปี ให้เลื่อนได้ไม่เกินขั้นสูงของเงินเดือนสำหรับตำแหน่งและชั้นข้าราชการตุลาการซึ่งได้รับเงินเดือนเท่าขั้นสูงของเงินเดือนสำหรับตำแหน่งและชั้นที่ดำรงอยู่แล้ว จะเลื่อนขั้นเงินเดือนมิได้ ข้อ ๔การเลื่อนขั้นเงินเดือนข้าราชการตุลาการประจำปี ให้พิจารณาโดยคำนึงถึงความอุตสาหะและความสามารถในการปฏิบัติงานการปฏิบัติตามระเบียบวินัย ตลอดจนคุณภาพและปริมาณของผลงานที่ได้ปฏิบัติมา การพิจารณาผลงานของข้าราชการตุลาการตามวรรคหนึ่ง ให้ผู้บังคับบัญชาชั้นต้นหรือผู้ซึ่งได้รับมอบหมายเป็นผู้พิจารณาแล้วรายงานผลการพิจารณานั้นตามแบบพิมพ์ที่กระทรวงยุติธรรมกำหนดต่อไปยังผู้บังคับบัญชาชั้นเหนือขึ้นไปตามลำดับ และให้ผู้บังคับบัญชาชั้นเหนือขึ้นไปนั้นรายงานไปยังปลัดกระทรวงยุติธรรมเพื่อรัฐมนตรีว่าการกระทรวงยุติธรรมพิจารณาเสนอ ก.ต. พิจารณาให้ความเห็นชอบ การพิจารณารายงานตามวรรคสอง ให้ผู้บังคับบัญชาชั้นเหนือแต่ละระดับซึ่งได้รับรายงานเสนอความเห็นไปเพื่อประกอบการพิจารณาของก.ต.ด้วย ข้อ ๕ การพิจารณาผลงานให้นับช่วงเวลาการปฏิบัติราชการในรอบปีที่แล้วมาเป็นเกณฑ์ เว้นแต่ผู้อยู่ในหลักเกณฑ์ตามข้อ ๗ (๗) หรือ(๘) ให้นับช่วงเวลาปฏิบัติราชการไม่น้อยกว่าแปดเดือนเป็นเกณฑ์พิจารณา ในกรณีข้าราชการตุลาการผู้ใดได้เลื่อนตำแหน่ง ได้ดำรงตำแหน่งใหม่ ได้ไปทำงานในตำแหน่งข้าราชการธุรการหรือตำแหน่งการเมืองในกระทรวงยุติธรรมได้โอนมาจากข้าราชการธุรการ ข้าราชการพลเรือนหรือข้าราชการฝ่ายอื่นหรือได้รับมอบหมายให้ปฏิบัติงานนอกเหนือหน้าที่หรืองานพิเศษอื่นใดในรอบปีที่แล้วมาให้นำผลงานของข้าราชการตุลาการผู้นั้นทุกตำแหน่งและทุกแห่งมาประกอบการพิจารณาด้วย ข้อ ๖ ข้าราชการตุลาการผู้ใดปฏิบัติงานตามหน้าที่ไม่ได้ผลดีเท่าที่ควรหรือไม่อยู่ในหลักเกณฑ์เลื่อนขั้นเงินเดือนได้ตามข้อ ๗ให้งดเลื่อนขั้นเงินเดือนสำหรับข้าราชการตุลาการผู้นั้น ข้าราชการตุลาการผู้ใดปฏิบัติงานตามหน้าที่ได้ผลดี และอยู่ในหลักเกณฑ์เลื่อนขั้นเงินเดือนได้ตามข้อ ๗ให้เลื่อนขั้นเงินเดือนให้แก่ข้าราชการตุลาการผู้นั้นได้หนึ่งขั้นและถ้าข้าราชการตุลาการผู้ใดปฏิบัติงานดีเด่นตามหลักเกณฑ์ข้อ๘ ด้วย จะเลื่อนขั้นเงินเดือนให้แก่ข้าราชการตุลาการผู้นั้นเกินหนึ่งขั้นเป็นกรณีพิเศษก็ได้ ข้อ ๗ ข้าราชการตุลาการซึ่งจะได้เลื่อนขั้นเงินเดือนประจำปีต้องอยู่ในหลักเกณฑ์ดังต่อไปนี้ (๑) ในรอบปีที่แล้วมา ได้ปฏิบัติงานตามหน้าที่ของตนด้วยความสามารถ และด้วยความอุตสาหะจนเกิดผลดีหรือความก้าวหน้าแก่ราชการซึ่งผู้บังคับบัญชาได้พิจารณาแล้วเห็นว่าอยู่ในหลักเกณฑ์สมควรได้เลื่อนขั้นเงินเดือน (๒) ในรอบปีที่แล้วมาจนถึงวันออกคำสั่งเลื่อนขั้นเงินเดือนไม่ถูกลงโทษทางวินัยเว้นแต่ถูกลงโทษภาคทัณฑ์ (๓) ในรอบปีที่แล้วมา ไม่ถูกสั่งพักราชการเกินสี่เดือน (๔) ในรอบปีที่แล้วมา ไม่มีวันลารวมทั้งลากิจและลาป่วยเกินสี่สิบห้าวันเว้นแต่ (ก) ลาอุปสมบท หรือไปประกอบพิธีฮัจย์ณ เมืองเมกกะ ประเทศซาอุดีอาระเบียโดยได้รับเงินเดือนระหว่างลาตามกฎหมายว่าด้วยการจ่ายเงินเดือนระหว่างลาของข้าราชการพลเรือนและตุลาการ (ข) ลาคลอดบุตรไม่เกินหกสิบวัน (ค) ลาป่วยซึ่งจำเป็นต้องรักษาตัวเป็นเวลานานไม่ว่าคราวเดียวหรือหลายคราวรวมกันไม่เกินหนึ่งร้อยยี่สิบวัน หรือ (ง) ลาป่วยเพราะประสบอันตรายในขณะปฏิบัติราชการตามหน้าที่หรือในขณะเดินทางไปหรือกลับจากปฏิบัติราชการตามหน้าที่ (๕) ในรอบปีที่แล้วมา ไม่ลาบ่อยครั้ง หรือมาทำงานสายกว่าเวลาที่ทางราชการกำหนดเนือง ๆ (๖) ในรอบปีที่แล้วมา ไม่ขาดราชการ เว้นแต่เพราะเหตุสุดวิสัย (๗) ในปีที่แล้วมา ได้รับบรรจุเข้ารับราชการมาแล้วเป็นเวลาไม่น้อยกว่าแปดเดือน (๘) ในรอบปีที่แล้วมา ถ้าได้รับอนุญาตให้ไปศึกษาในประเทศหรือไปศึกษาฝึกอบรม หรือดูงาน ณ ต่างประเทศ ตามระเบียบสำนักนายกรัฐมนตรีว่าด้วยการลาของข้าราชการ พ.ศ. ๒๕๒๐ต้องได้ปฏิบัติหน้าที่ราชการในรอบปีที่แล้วมาเป็นเวลาไม่น้อยกว่าแปดเดือน ข้อ ๘ข้าราชการตุลาการซึ่งจะได้เลื่อนขั้นเงินเดือนประจำปีเกินหนึ่งขั้นต้องอยู่ในหลักเกณฑ์ตามข้อ ๗และในหลักเกณฑ์ประการหนึ่งประการใดดังต่อไปนี้ด้วย คือ (๑) ปฏิบัติงานตามหน้าที่ได้ผลดีเด่นจนถือเป็นตัวอย่างที่ดีได้ (๒) ปฏิบัติงานตามหน้าที่ที่ต้องเสี่ยงอันตรายเป็นกรณีพิเศษ (๓) ปฏิบัติงานเกินตำแหน่งหน้าที่จนเกิดประโยชน์ต่อทางราชการเป็นพิเศษและปฏิบัติงานในตำแหน่งหน้าที่ของตนเป็นผลดีด้วย (๔) ปฏิบัติงานโดยมีความคิดริเริ่มในเรื่องหนึ่งเรื่องใดหรือได้ค้นคว้าสิ่งหนึ่งสิ่งใดที่เป็นประโยชน์ต่อทางราชการเป็นพิเศษและทางราชการได้ดำเนินการตามความคิดริเริ่มหรือได้รับรองให้ใช้การค้นคว้านั้น (๕) ปฏิบัติงานตามหน้าที่ด้วยความตรากตรำเหน็ดเหนื่อยเป็นพิเศษ และงานนั้นได้ผลดียิ่ง (๖) ปฏิบัติงานที่ได้รับมอบหมายให้กระทำกิจการอย่างหนึ่งอย่างใดจนสำเร็จเป็นผลดียิ่งแก่ประเทศชาติ ข้อ ๙ข้าราชการตุลาการผู้ใดอยู่ในหลักเกณฑ์สมควรได้เลื่อนขั้นเงินเดือนถ้าข้าราชการตุลาการผู้นั้นอยู่ในระหว่างสอบสวนว่ากระทำผิดวินัยหรือถูกฟ้องในคดีอาญาก่อนมีคำสั่งให้เลื่อนขั้นเงินเดือนให้รอการเลื่อนขั้นเงินเดือนไว้ก่อน และให้กันเงินสำหรับเลื่อนขั้นเงินเดือนไว้ด้วยเมื่อสอบสวนพิจารณาเสร็จแล้วในปีใด ข้าราชการตุลาการผู้นั้นไม่ถูกลงโทษทางวินัยเว้นแต่ถูกลงโทษภาคทัณฑ์ หรือไม่ถูกศาลพิพากษาให้ลงโทษหรือไม่มีมลทินหรือมัวหมองให้สั่งเลื่อนขั้นเงินเดือนในปีนั้นได้และให้สั่งเลื่อนขั้นเงินเดือนย้อนหลังไปในแต่ละปีที่ต้องรอการเลื่อนขั้นเงินเดือนไว้ให้ตามสิทธิด้วย ข้อ ๑๐ข้าราชการตุลาการผู้ใดอยู่ในหลักเกณฑ์สมควรได้เลื่อนขั้นเงินเดือนแต่ได้ถึงแก่กรรมอันมิใช่เกิดขึ้นเนื่องจากประพฤติชั่วอย่างร้ายแรงของตนหรือต้องไปรับราชการทหารตามกฎหมายว่าด้วยการรับราชการทหาร หรือต้องออกจากราชการไปเพราะเจ็บป่วยซึ่งแพทย์ที่ทางราชการรับรองได้ตรวจแล้วเห็นว่าไม่สามารถรับราชการต่อไปได้ก่อนที่จะมีคำสั่งเลื่อนขั้นเงินเดือนประจำปีตามปกติจะสั่งเลื่อนขั้นเงินเดือนให้ข้าราชการตุลาการผู้นั้นย้อนหลังไปถึงวันที่ ๑ของปีที่มีสิทธิจะได้เลื่อนนั้นก็ได้ ข้อ ๑๑ข้าราชการตุลาการผู้ใดอยู่ในหลักเกณฑ์สมควรได้เลื่อนขั้นเงินเดือนประจำปี แต่จะต้องพ้นจากราชการไปเพราะเกษียณอายุตามกฎหมายว่าด้วยบำเหน็จบำนาญข้าราชการจะสั่งเลื่อนขั้นเงินเดือนเพื่อประโยชน์ในการคำนวณบำเหน็จบำนาญให้ข้าราชการตุลาการผู้นั้นในวันสิ้นปีก่อนที่จะพ้นจากราชการก็ได้ ข้อ ๑๒การเลื่อนขั้นเงินเดือนข้าราชการตุลาการนอกหลักเกณฑ์และวิธีการที่กำหนดในกฎกระทรวงนี้ หรือที่ไม่เป็นไปตามหลักเกณฑ์และวิธีการที่กำหนดในกฎกระทรวงนี้แต่ ก.ต.พิจารณาเห็นว่าสมควรเลื่อนขั้นเงินเดือนให้แก่ข้าราชการตุลาการผู้นั้นโดยมีเหตุผลเป็นกรณีพิเศษจะสั่งเลื่อนขั้นเงินเดือนให้เป็นพิเศษเฉพาะรายก็ได้ ให้ไว้ ณ วันที่ ๖ ธันวาคม พ.ศ. ๒๕๒๒ สุธรรม ภัทราคม รัฐมนตรีว่าการกระทรวงยุติธรรมหมายเหต ุ:-เหตุผลในการประกาศใช้กฎกระทรวงฉบับนี้ คือ โดยที่มาตรา ๒๐ แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑บัญญัติว่าการเลื่อนขั้นเงินเดือนข้าราชการตุลาการในชั้นหนึ่ง ๆให้รัฐมนตรีว่าการกระทรวงยุติธรรมเป็นผู้สั่งเลื่อนเมื่อ ก.ต. เห็นชอบทั้งนี้ ตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้[รก.๒๕๒๒/๒๐๗/๕พ/๑๖ ธันวาคม ๒๕๒๒]